Kommissionens forordning (EF) nr. 1272/2000

af 16. juni 2000

om ændring af bilag I til Rådets forordning (EF) nr. 337/2000 om flyveforbud og indefrysning af midler og andre økonomiske ressourcer over for Taliban i Afghanistan

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 337/2000 af 14. februar 2000 om flyveforbud og indefrysning af midler og andre økonomiske ressourcer over for Taliban i Afghanistan(1), særlig artikel 7, første led, og

ud fra følgende betragtninger:

(1) I overensstemmelse med artikel 3 i forordning (EF) nr. 337/2000 skal alle de af Taliban-Sanktionskomitéen udpegede midler og andre økonomiske ressourcer indefryses, og ingen af disse midler eller andre økonomiske ressourcer må stilles til rådighed for eller frigives til fordel for Taliban eller virksomheder, der ejes eller kontrolleres direkte eller indirekte af Taliban.

(2) Den 12. april 2000 udpegede Taliban-Sanktionskomitéen, som er nedsat i henhold til FN's Sikkerhedsråds resolution 1267 (1999), de midler og økonomiske ressourcer, der skal indefryses, herunder dem, der ejes af en række virksomheder, som ejes eller kontrolleres af Taliban og af en person, der er omfattet af definitionen af Taliban. Forordning (EF) nr. 337/2000 bør ændres i overensstemmelse hermed.

(3) For at sikre effektiviteten af de i denne forordning fastsatte foranstaltninger er det nødvendigt, at den træder i kraft på dagen for offentliggørelsen -

UDSTEDT FØLGENDE FORORDNING:

Artikel 1

Bilag I til forordning (EF) nr. 337/2000 affattes som angivet i bilaget til nærværende forordning.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. juni 2000.

På Kommissionens vegne

Christopher Patten

Medlem af Kommissionen

(1) EFT L 43 af 16.2.2000, s. 1.

BILAG

"BILAG I

Midler og andre økonomiske ressourcer udpeget af Taliban-Sanktionskomitéen, som nævnt i artikel 2 og 3

Midler og andre økonomiske ressourcer, der tilhører:

- Ariana Afghan Airlines eller Bakhtar Afghan Airlines, Afghan Authority Building, PO Box 76, Ansari Watt, Kabul, Afghanistan, herunder dem, der tilhører ethvert af dets kontorer eller datterselskaber og dette selskabs konto hos Citibank, New Delhi, Indien og hos Punjab National Bank, New Delhi, Indien

- Banke Millie Afghan, Bank E. Millie Afghan eller Afghan National Bank, Jada Ibn Sana, Kabul, Afghanistan, herunder dem, der tilhører ethvert af dets kontorer eller datterselskaber

- Da Afghanistan Bank, Bank of Afghanistan, Central Bank of Afghanistan eller Afghan State Bank, Ibni Sina Wat, Kabul, Afghanistan, herunder dem, der tilhører ethvert af dets kontorer eller datterselskaber

- Mohammad Omar (leder af De Troende eller Amir ul-Mumineen), født i Hotak, Kandahar-provinsen, Afghanistan, i 1950.

Definitionen af midler og andre økonomiske ressourcer omfatter alle finansielle aktiver og økonomiske fordele af enhver slags, herunder midler, der stammer fra ejendom, der ejes eller kontrolleres direkte eller indirekte af Taliban eller af enhver virksomhed, der ejes eller kontrolleres af Taliban. De således udpegede midler og økonomiske ressourcer omfatter, men er ikke begrænset til:

1) kontanter

2) checks, veksler, anvisninger og andre betalingsinstrumenter

3) indeståender i finansielle institutioner eller andre institutioner, saldi på konti, tilgodehavender og tilgodehavendebeviser

4) offentligt og privat handlede værdipapirer og gældsbeviser, herunder aktier, værdipapircertifikater, obligationer, gældsbeviser, optioner, lånebeviser, derivatkontrakter

5) renter, udbytter eller andre indtægter eller værdier hidrørende fra aktiver

6) kreditter, modregningskreditter, garantier, opfyldelsesgarantier eller andre finansielle forpligtelser

7) remburser, konnossementer, løsørepantebreve, og

8) dokumenter, der godtgør en interesse i midler eller økonomiske ressourcer."